ศาลล้มละลายกลางนัด GSTEL ไต่สวนกรณีขอฟื้นฟูกิจการ 26 ก.พ.61
ศาลล้มละลายกลางนัด GSTEL ไต่สวนกรณีขอฟื้นฟูกิจการ 26 ก.พ.61
17 พ.ย. 2560

สืบเนื่องจาก เมื่อวันที่ 14 พ.ย.60 บริษัท จี สตีล จำกัด (มหาชน) หรือ GSTEL ยื่นคำร้องขอฟื้นฟูกิจการของบริษัทต่อศาลล้มละลายกลาง เนื่องจากมีภาระหนี้สินล้นและไม่มีความสามารถในการชำระหนี้ที่มีการทวงถาม และมีความเสี่ยงที่จะถูกฟ้องล้มละลายหรือถูกยึดทรัพย์
ล่าสุด เมื่อวันที่ 15 พ.ย.60 ศาลล้มละลายกลางได้รับคำร้องขอฟื้นฟูกิจการของบริษัทเป็นที่เรียบร้อยแล้ว และจะนัดไต่สวนในวันที่ 26 ก.พ.61
อนึ่ง ผลของการรับคำร้องขอฟื้นฟูดังกล่าว ทำให้ลูกหนี้จะได้รับความคุ้มครองจากการถูกฟ้องร้องบังคับคดีในทางแพ่งและคดีล้มละลาย และการงดให้บริการสาธารณูปโภคต่างๆ ภายใต้เงื่อนไขที่กฎหมายกำหนด และตัวลูกหนี้เองก็ถูกห้ามมิให้ชำระหนี้หรือก่อหนี้และกระทำการใดๆ ในทางที่ก่อให้เกิดภาระในทรัพย์สิน นอกจากการดำเนินการที่จำเป็นในการประกอบธุรกิจตามปกติของบริษัท
โดยในช่วงของสภาวะการพักการชำระหนี้โดยผลของกฎหมาย (Automatic Stay) จะให้โอกาสและระยะเวลาช่วงหนึ่งแก่ลูกหนี้ในการพิจารณาหาทางแก้ไขปัญหาของกิจการตลอดจนการเจรจาหาทางออกร่วมกับเจ้าหนี้ และจัดทำแผนฟื้นฟูโดยไม่ต้องวิตกกังวลว่าจะถูกเจ้าหนี้ฟ้องร้องบังคับเพื่อชำระหนี้ โดยระยะเวลาในการเจรจาเพื่อหาทางออกร่วมกับเจ้าหนี้และจัดทำแผนฟื้นฟูซึ่งคาดว่าจะใช้เวลาประมาณ 1 ปี